La Bibia piemontèisa/Testament Vej/Proverbi/Proverbi 21


Provèrbi

21 

Ël cheur dël rè a l'è parèj ëd na bialera ant le man ëd Nosgnor: a la fà andé andova ch’a veul chiel.

Tute le stra ch’a pija l’òm, ai sò euj a jë smijo bon-e, ma a l’é Nosgnor ch’a-j varda da bin e a në fà la valutassion.

A Nosgnor l’onestà e la giustissia a-j piaso motobin da pì che ij sacrifissi.

Euj pien ëd blaga e ‘n cheur superb - lòn che tanti a-j pias ëd coltivé - a l’é pecà.

L’òm ëd sust, ij sò proget a-j pensa da bin e lor a van a bon fin, ma chi ch’a fà le còse an pressa as artreuva a la fin an miseria.

Col che a ambaron-a 'd tesòr a fòrsa 'd busiardarìe, as blaga mach për pòch, përchè a sërca la mòrt.

La violensa dij pervers a sversa lor midem, përchè as arfudo 'd pratiché la giustissia. 

La condòta dl’òm gram a l'é tuta dë sghignarda, ma cola dl’òm net a l’é onesta.

A l’é mej stess-ne daspërnojàutri ant un canton ëd na sofiëtta che avèj da spartì na cà antrega con na fomna ch’a l’é na litigàire.   

A coj ch’a l’han gnun-a religion a-j pias ëd fé ‘l mal: a l’han gnun-a pietà për sò prossim.

Cora che lë sbefios a ven castijà, ël bonomeri a dventa savi e cand che 'l savi a ven istruì, sò savèj a chërs.

Ël Giust, Nosgnor, a sà bin lòn ch’a fan antëcà coj ch’a l’han gnun-a religion e a-j farà tombé an ruin-a.

Col ch’a sara j'orije al braj dël pòver, cora che a brajerà chiel midem, gnun a-j rëspondrà. 

Un cadò fàit dë stërmà a pasia la flin-a e un cadò sotman a amboniss la furia pì violenta.

A l'é na gòj për l'òm giust ch'a sia fàita giustissia, ma lolì a l'é në sparm për le canaje. 

L'òm che a së slontan-a da la stra dla saviëssa a tomberà an companìa dij mòrt.

Col che a-j pias fess-la bin a vnirà pòver e a sarà mai ësgnor col ch'a-j pias ël vin e gòde.

L'òm gram a serv për gagi al giust e 'l malegn për la gent onesta. 

A l'é mej stess-ne ant un desert daspërnojàutri pitòst che ansema a na fomna tacabeghe e sèmper anrabià.

Ant la ca dl'òm giust a-i é 'd tesòr pressios e 'd përfum, ma 'l fòl a sghèira tut. 

Col che a cudiss la giustissia e la misericòrdia a trovrà soa vita, la giustissia e la glòria.

Ël savi a taca na sità 'd batajeur e a fà droché le fortificassion ch'a dan a lor tanta fiusa.

Col ch’a guerna la boca e la lenga as ten leugn dai sagrin.

Chi a l'é borios e sfacià e ch’a l’é conossù coma në sbefios a fà tut con malagrassia foravìa. 

J'anvìe dël plandron a lo pòrto a meuire përchè soe man as arfudo 'd travajé. 

Për tuta la vita l'òm pervers a chita pa ëd fé 'l goliard, ma l'òm giust a fà nen economìa ant le limòsne.

Ij sacrifissi fàit da ‘d gent grama a son n’abominassion, tant pì s'a son ësmonù con n'antendiment malegn.

Andrà a meuire 'l testimòni fàuss, ma l'òm ch’a l’é apressià përchè a dis sempe la vrità a podrà dì sempe la soa.

L'òm pervers a l'ha n'andi da sfacià, ma col ch’a l’é onest a aceta le coression.

A-i é gnun-a sapiensa, gnun savèj o gnun pian ch’i foma ch’a peusso buteje d’antrap a lòn che Nosgnor a veul fé.

Bele s'it l'has prontà ij cavaj për ël di dla bataja, a l'é mach ël Signor ch’a peul dete la vitòria.

Nòte 

Bibia
Testament Vej
Proverbi